# Predsjednik Vlade Crne Gore Duško Marković

# Obraćanje na zajedničkoj sjednici Vlade Crne Gore i Vlade Republike Albanije

# Skadar, 3. jul 2018.

Poštovani predsjedniče Vlade Rama,

Uvaženi ministri, Dame i gospodo,

Dragi Edi, hvala na riječima dobrodošlice.

Izuzetna mi je čast da vam se obratim prilikom prve zajedničke sjednice Vlade Crne Gore i Republike Albanije.

Prikom zvanične posjete Crnoj Gori, 3. aprila 2017 premijer Rama je izjavio: „Kada dodjem u Crnu Goru osjećam se kao kod kuće.“ Danas, u Skadru, ja imam taj osjećaj. Činjenica da je ovo zapravo i prva sjednica koju Vlada Crna Gora organizuje sa nekom drugom zemljom jasno potvrđuje naše prijateljstvo, neraskidive veze između naših naroda i odlučnost da nastavimo da njegujujemo dobrosusjedske odnose. I to što se događa u Skadru, sa toliko značenja i istorije i potencijala koji dijelimo je pravi simbol odnosa između Crne Gore i Albanije. A od prošle godine, mi smo i saveznici u okviru NATO, što je još jedan kvalitet naših odnosa.

Da li je potrebno posebno isticati da je **članstvo u Evropskoj** uniji jedan od ključnih prioriteta, ne samo Crne Gore i Republike Albanije, već i svih ostalih zemalja Zapadnog Balkana? Ova godina je donijela dosta pažnje regionu, i njegovoj evropskoj perspektivi. Od Strategije za Zapadni Balkan Evropske komisije, paketa proširenja, samita u Sofiji, upravo održanog samita članica EU i očekivanja od samita u Londonu, zaista možemo biti zadovoljni intenziviranjem dijaloga između EU i regiona. Ima dosta pomiješanih osjećanja i mišljenja o rezultatima tog dijaloga, dinamike proširenja i da li može više i bolje. Uvijek može i više i bolje, ali mi se moramo skoncentrisati na ono što sami možemo i treba da radimo kod kuće i što je u našoj moći i interesu demokratizacije i prosperiteta naših društava.

Želim da čestitam Albaniji na odluci Evropske unije da odredi datum za početak pregovora, uz duboko uvjerenje da će nastaviti motivisano sa procesom sveobuhvatnih reformi i usvajanjem evropskih standarda i vrijednosti. U tom cilju, želio bih da potvrdim spremnost Crne Gore da i u narednom periodu bude podrška u ostvarivanju zajedničkih integracionih ciljeva i prenosi svoja iskustva.

Za šest godina, koliko smo u procesu pregovora za članstvo, Crna Gora je otvorila 31 pregovaračko poglavlje, dok smo dva privremeno zatvorili. To je statistika, ali iza koje stoji dosta rada i nakon koje predstoji još više rada. Ono što mogu zaključiti iz ovog perioda za nama je da smo uporedo sa ispunjavanjem obaveza ujedno jačali i unapređivali svoje kapacitete, što je i jedna od najvećih vrijednosti ovog procesa, i što će imati rekao bih dugoročne pozitivne efekte.

Ali, ne treba da zaboravimo zašto smo u procesu integracija u Evropsku uniju. To nije zbog članstva samog po sebi već radi pridruživanja zajednici vrijednosti kojoj prirodno pripadamo i za kojom smo kroz istoriju zaostajali uslijed okolnosti koje je najbolje ostaviti za nama. Treba gledati naprijed i obezbijediti bolju budućnost našim građanima. To moramo i možemo zajedno.

Zato, pored članstva u EU i djelovanja u okviru NATO , značajno mjesto naše vanjske politike, kao što sam napomenuo, pripada razvoju i jačanju dobrosusjedskih odnosa što je neophodno i u cilju ukupne regionalne stabilnosti i prosperiteta, posebno u periodu kada smo skoro, na dnevnoj osnovi, suočeni sa političkim ili ekonomskim izazovima.

Iz tog razloga veoma smo posvećeni **regionalnoj saradnji**, gdje kroz različite inicijative ostavarujemo konkretne oblike saradnje sa zemljama ZB. Ovdje bih posebno izdvojio saradnju zemalja regiona u okviru Berlinskog procesa. Raduje nas što ova inicijativa, koju je pokrenula Njemačka u cilju razvoja regiona i kvalitetnijeg napredovanja zemalja Zapadnog Balkana ka članstvu u Evropskoj uniji, u velikoj mjeri ostaje fokusirana na konkretnu pomoć našim zemljama u realizaciji ključnih projekata u saobraćaju i energetici, koji će doprinjeti pojedinačnom i ukupnom razvoju regiona. Dužni smo da iskoristimo ovu razvojnu priliku, uklopljenu u širi evropski kontekst i trajno pozicioniramo naše zemlje na glavne evropske infrastrukturne pravce. Jer naši građani zaslužuju bolje od prevaziđenih balkanskih prečica i stranputica.

Pored saradnje u okviru **regionalnih projekata**, posebno je važno razvijati saradnju i na nivou dvije države. Crna Gora i Albanija imaju odlične odnose, i brojne mogućnosti za njihovo dalje jačanje. Kontinuirana i kvalitetna komunikacija organa dvije države rezultiraće današnjim potpisivanjem nekoliko sporazuma, kao i dogovorima o intenziviranju saradnje gdje je to neophodno i korisno, kao što je to u borbi protiv prekograničnog kriminala i masovnog prelaska migranata, korišćenju fondova EU za modernizaciju graničnih prelaza, oblasti javne uprave, obrazovanju, nauci, turizmu i dr.

Moramo posebno učiniti dodatne napore da unaprijedimo **ekonomsku saradnju** između Crne Gore i Albanije, posebno imajući u vidu veliki potencijal u brojnim privrednim granama, koji se može na bolji način valorizovati u narednom periodu. Geografska blizina kao i slična privredna struktura, u velikoj mjeri mogu doprinijeti jačem povezivanju dvije ekonomije i nesmetanoj realizaciji aktivnosti u okviru dogovorenih projekata. Nakon ove sjednice održaće se i prateći Poslovni forum koji treba da konkretizuje ove brojne potencijale saradnje.

Stoga veoma je važno da pokažemo odlučnost u popravljanju ekonomskih pokazatelja i iniciranju zajedničkih projektnih aktivnosti u oblasti infrastrukture i energetike, kao najvidljivijih pokazatelja bilateralne saradnje, koji do sada nijesu pratili dobre političke odnose između Crne Gore i Republike Albanije.

Svjesni smo da je je dobra saobraćajna povezanost ključna za plasman svih roba i usluga koje se proizvode ili će se proizvoditi u zemljama ZB, dok je dobra energetska povezanost neophodna kako za buduće investicije u energetski sektor, tako i za slobodan protok energije kroz naš region, od koje će svaka zemlja pojedinačno imati jasne finansijske i strateške benefite.

Otvaranje graničnog prelaza Tuzi-Bajze, modernizacija i širenje infrastrukture na graničnom prelazu Sukobin-Murićani, uz pristupne saobraćajnice, omogućilo bi korišćenje punih kapaciteta za ekonomsku saradnju dvije privrede, valorizaciju obostranih turističkih potencijala, unapređenje trgovinske razmjene, kao i bolje korišćenje kapaciteta naših luka. Ovo posebno u kontekstu aktuelizovane priče o Jadransko-jonskom autoputu, koji je od vitalne važnosti za naše zemlje.

Takođe treba raditi na daljem unapređivanju okvira potpisivanjem međudržavnog sporazuma kojim bi se pravno uredili vodoprivedni odnosi**,** valorizacija hidroenergetskih potencijala, osnažila saradnja u oblasti pravosuđa, granične policije i dr.

Crna Gora će posvećeno učestvovati u regionalnim projektima odobrenim na Samitu u Trstu. Takođe ćemo nastaviti sa realizacijom aktivnosti koje se odnose na pripremu projektne dokumentacije za prioritetne infrastrukturne projekte i nastojati da u najvećoj mjeri iskoristimo dostupne grantove Zapadnobalkanskog investicionog okvira u ovoj oblasti, kako bi već na Smitu u Londonu, 10. jula 2018, iskoristili dodatna bespovratna sredstva za njihovo sprovođenje.

U kontekstu saradnje i razvoja regiona, mislim da treba pomenuti i Regionalni projekat uspostavljanja Međunarodnog instituta za održive tehnologije Jugoistočne Evrope, kao projekat koji bi bio jedinstven u Regionu i znatno bi uticao na društveni i ekonomski razvoj zemalja, sprečavanje odliva talenata, razvoj moderne medicine. Republika Albanija je jedna od potpisnica Deklaracije Deklaracije o namjeri, koja je potpisana u CERN u 25. oktobra 2017.

Unapređenje saradnje u nauci i konkursi za realizaciju bilateralnih naučnih projekata će obezbijediti implementaciju odredaba Sporazuma o naučnoj i tehmološkoj saradnji između Crne Gore i Republike Albanije, potpisanog 2008. godine, čime će se steći uslovi za jačanje mobilnosti istraživača, sa posebnim fokusom na mlade istraživače, njihovo međusobno povezivanje i umrežavanje kao i na mogućnost zajedničkih aplikacija u smislu povlačenja sredstava iz evropskih, međunarodnih i regionalnih fondova.

Kao posebnu temu za kraj, radi njenog značaja, želim da potenciram bogatstvo koje postoji između naših zemalja a to su **naši narodi koji žive u jednoj i drugoj zemlji, kao manjinski narodi a ustvari želim da kažem građani - Albanci u Crnoj Gori i Crnogorci u Albaniji - koji su jedna od najznačajnijih spona dvije zemlje**. Albanci u Crnoj Gori su građani koji doprinose napretku zemlje, aktivni učesnici i promoteri ostvarivanja državnih strateških prioriteta, faktor stabilnosti i gradnje bolje budućnosti zemlje. Kao što su Crnogorci u Albaniji građani koji doprinose njenom napretku i društvenom i političkom životu čuvajući svoj indentitet i tradiciju. Svakako uvijek se može težiti boljem i napori naših vlada treba da i dalje budu usmjereni ka ostvarivanju garantovanih prava manjinskih naroda u skladu sa međunarodnim standardima.

Potpredsjednici Vlade i ministri će dati više detalja o konkretnim oblastima gdje je potrebno da nastavimo ili ostvarimo napredak . Na kraju, predlažem da nakon ove sjednice zajednički radimo na ispunjavanju danas dogovorenog, kako bi naredne godine u Crnoj Gori mogli verifikovati i analizirati postignute rezultate tokom druge **zajedničke** **sjednice vlada** Crne Gore i Albanije.